CELEX: 32018R1642
Language: bg
Date: 2018-07-13 00:00:00
Title: Делегиран регламент (ЕС) 2018/1642 на Комисията от 13 юли 2018 година за допълнение на Регламент (ЕС) 2016/1011 на Европейския парламент и на Съвета по отношение на регулаторните технически стандарти за допълнително конкретизиране на критериите, които да следва да бъдат взети под внимание от компетентните органи, когато преценяват дали администраторите на значими бенчмаркове следва да прилагат определени изисквания (Текст от значение за ЕИП.)

5.11.2018   
               
               
                  BG
               
               
                  Официален вестник на Европейския съюз
               
               
                  L 274/25
               
            
         ДЕЛЕГИРАН РЕГЛАМЕНТ (ЕС) 2018/1642 НА КОМИСИЯТА
         от 13 юли 2018 година
         за допълнение на Регламент (ЕС) 2016/1011 на Европейския парламент и на Съвета по отношение на регулаторните технически стандарти за допълнително конкретизиране на критериите, които да следва да бъдат взети под внимание от компетентните органи, когато преценяват дали администраторите на значими бенчмаркове следва да прилагат определени изисквания
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 на Европейския парламент и на Съвета (1), и по-специално член 25, параграф 9, трета алинея от него,
         като има предвид, че:
         
                     (1)
                  
                  
                     Член 25, параграф 1 от Регламент (ЕС) 2016/1011 позволява администраторите на значими бенчмаркове да изберат да не прилагат определени разпоредби на този регламент. Ако даден администратор избере да не прилага една или повече от тези разпоредби, компетентният орган е оправомощен независимо от това да реши, че администраторът следва да прилага една или няколко от тях. Член 25, параграф 3 от същия регламент определя критерии, които компетентният орган трябва да вземе предвид при преценката си дали би било уместно администраторът да прилага тези разпоредби.
                  
               
                     (2)
                  
                  
                     Критериите, които компетентният орган трябва да вземе предвид, би трябвало да отчитат същността на онези разпоредбите от Регламент (ЕС) 2016/1011, които администраторите на значими бенчмаркове може да изберат да не прилагат. Администраторите на значими бенчмаркове може да изберат да не прилагат определени разпоредби, изискващи от тях да въведат организационни мерки за намаляване на риска от конфликти на интереси в резултат от участието на техните служители в изготвянето на бенчмарка. Следователно, когато вземат под внимание критериите, посочени в член 25, параграф 3, букви а), в) и и) от същия регламент, компетентните органи следва да вземат под внимание също дали са въведени други подходящи начини за защита на достоверността на бенчмарка вместо организационните мерки, изисквани от въпросните разпоредби.
                  
               
                     (3)
                  
                  
                     Когато вземат под внимание критериите, посочени в член 25, параграф 3 на Регламент (ЕС) 2016/1011, компетентните органи следва да имат предвид и въздействието на бенчмарка върху един или повече конкретни пазара и върху икономиката като цяло и неговото значение за гарантиране на финансова стабилност. За целта компетентните органи следва да използват информация, която е обществено достояние или им е предоставена на разположение чрез разкриване от администратора или по друг начин.
                  
               
                     (4)
                  
                  
                     Когато вземат под внимание критерия, посочен в член 25, параграф 3, буква е) на Регламент (ЕС) 2016/1011, компетентните органи следва да имат предвид също така дали администраторът е въвел подходящи алтернативни технически способи и механизми за контрол за поддържане на непрекъснатост на изготвянето на бенчмарка и неговата стабилност, отчитайки характера на разпоредбите, които администраторът е избрал да не прилага.
                  
               
                     (5)
                  
                  
                     На администраторите следва да се даде достатъчно време, за да подготвят прилагането и да обезпечат спазването на изискванията, установени с настоящия регламент. В тази връзка прилагането на настоящия регламент следва да започне два месеца след влизането му в сила.
                  
               
                     (6)
                  
                  
                     Настоящият регламент се основава на проекти на регулаторни технически стандарти, представени на Комисията от Европейския орган за ценни книжа и пазари (ЕОЦКП).
                  
               
                     (7)
                  
                  
                     ЕОЦКП проведе открити обществени консултации по проектите на регулаторни технически стандарти, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на ценните книжа и пазарите, създадена с член 37 от Регламент (ЕС) № 1095/2010 на Европейския парламент и на Съвета (2),
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Степен, в която бенчмаркът се поддава на манипулиране
            Допълнителните критерии, които компетентният орган взема предвид съгласно член 25, параграф 3, от Регламент (ЕС) 2016/1011 когато отчита степента, в която бенчмаркът се поддава на манипулиране, включват минимум следното:
            
                        а)
                     
                     
                        дали бенчмаркът се основава на данни за сделки;
                     
                  
                        б)
                     
                     
                        дали доставчиците на входящи данни са поднадзорни субекти;
                     
                  
                        в)
                     
                     
                        дали се прилагат мерки, увеличаващи стабилността на входящите данни;
                     
                  
                        г)
                     
                     
                        дали организационната структура на администратора ограничава стимулите за манипулиране;
                     
                  
                        д)
                     
                     
                        дали администраторът има финансов интерес от финансови инструменти, финансови договори или инвестиционни фондове, свързани с бенчмарка;
                     
                  
                        е)
                     
                     
                        дали има доказани случаи на манипулиране на същия бенчмарк или на бенчмарк с подобна методика, изготвен от администратор със сходен размер и сходна организационна структура.
                     
                  
         
            Член 2
            Естество на входящите данни
            Допълнителните критерии, които компетентният орган взема предвид съгласно член 25, параграф 3 от Регламент (ЕС) 2016/1011 когато взема под внимание естеството на входящите данни, включват минимум следното:
            
                        а)
                     
                     
                        в случаите, когато входящите данни са данни за сделки: дали администраторът е участник на пазара или в икономическата действителност, които бенчмаркът има за цел да измерва;
                     
                  
                        б)
                     
                     
                        в случаите, когато входящите данни се предоставят от доставчици на входящи данни: дали доставчиците на входящи данни имат финансов интерес от финансови инструменти или финансови договори, при които се използва бенчмарка, или биха могли да извличат полза от резултатите на инвестиционен фонд, измерван от бенчмарка;
                     
                  
                        в)
                     
                     
                        в случаите, когато източник на входящите данни са борси или търговски системи, разположени в държава извън ЕС: дали за тези борси или търговски системи се прилага регулаторна рамка и система за финансов надзор, която поддържа достоверността на входящите данни;
                     
                  
                        г)
                     
                     
                        в случаите, когато входящите данни се състоят от котировки: дали котировките са обвързващи или индикативни и дали по отношение на тях се прилагат подходящи механизми за контрол.
                     
                  
         
            Член 3
            Равнище на конфликти на интереси
            Допълнителните критерии, които компетентният орган взема предвид съгласно член 25, параграф 3 от Регламент (ЕС) 2016/1011, когато взема под внимание равнището на конфликти на интереси, включват минимум следното:
            
                        а)
                     
                     
                        дали администраторът има финансов интерес от финансови инструменти или финансови договори, при които се използва бенчмаркът, или би могъл да извлече полза от резултатите на инвестиционен фонд, измерван от бенчмарка;
                     
                  
                        б)
                     
                     
                        в случаите, когато бенчмаркът се основава на предоставяне на входящи данни: дали отношенията на администратора с доставчиците на входящи данни се регулират от подходящи механизми за контрол;
                     
                  
                        в)
                     
                     
                        дали администраторът е въвел механизми за контрол или други мерки, ефективно смекчаващи потенциалните конфликти на интереси.
                     
                  
         
            Член 4
            Степен, в която се упражнява правото на преценка на администратора
            Допълнителните критерии, които компетентният орган взема предвид съгласно член 25, параграф 3 от Регламент (ЕС) 2016/1011 когато взема под внимание степента, в която се упражнява правото на преценка на администратора, включват минимум следното:
            
                        а)
                     
                     
                        в случаите, когато методиката за определяне на бенчмарка допуска експертно мнение от страна на администратора: дали използването на мнение или упражняването на правото на преценка е достатъчно прозрачно;
                     
                  
                        б)
                     
                     
                        в случаите, когато бенчмаркът се основава на прогнози: ефективността на вътрешните мерки за контрол, прилагани от администратора.
                     
                  
         
            Член 5
            Въздействие на бенчмарка върху пазарите
            Допълнителните критерии, които компетентният орган взема предвид съгласно член 25, параграф 3, от Регламент (ЕС) 2016/1011, когато взема под внимание въздействието на бенчмарка върху пазарите, включват минимум следното:
            
                        а)
                     
                     
                        в случаите, когато бенчмаркът има особено значение за конкретен пазар или пазари: дали ненадеждността на бенчмарка би имала разрушителен ефект върху функционирането на този пазар или тези пазари и дали има подходящи заместители за този бенчмарк;
                     
                  
                        б)
                     
                     
                        в случаите, когато бенчмаркът се определя като значим въз основа на член 24, параграф 1, буква б) от Регламент (ЕС) 2016/1011, и когато информацията е известна на компетентния орган: всички практически значими количествени връзки на финансови инструменти, финансови договори или инвестиционни фондове, при които се използва бенчмаркът, с общата стойност на съответните инструменти в дадена държава членка.
                     
                  
         
            Член 6
            Естество, мащаб и сложност на изготвянето на бенчмарка
            Допълнителните критерии, които компетентният орган взема предвид съгласно член 25, параграф 3, от Регламент (ЕС) 2016/1011, когато отчита естеството, мащаба и сложността на изготвяне на бенчмарка, включват минимум следното:
            
                        а)
                     
                     
                        степента, до която входящите данни се основават на предоставяне на входящи данни, дали входящите данни са данни за сделки, и как тази степен е отразена във въведените от администратора механизми за контрол;
                     
                  
                        б)
                     
                     
                        количеството обработвани входящи данни и броя на източниците на данни;
                     
                  
                        в)
                     
                     
                        дали администраторът разполага с достатъчно технически средства, за да обработва входящите данни стабилно и без прекъсване;
                     
                  
                        г)
                     
                     
                        дали методиката създава оперативни рискове при обработката на входящите данни;
                     
                  
                        д)
                     
                     
                        степента, до която администраторът разчита на доставчици на входящи данни, за да определи бенчмарка.
                     
                  
         
            Член 7
            Значение на бенчмарка за финансовата стабилност
            Допълнителните критерии, които компетентният орган взема предвид съгласно член 25, параграф 3, от Регламент (ЕС) 2016/1011 при отчитане на значението на бенчмарка за финансовата стабилност, включват минимум оценка на връзката между общата стойност на финансовите инструменти, финансовите договори и инвестиционните фондове, при които се използва бенчмаркът, и стойността на общите активи на финансовия сектор и на банковия сектор в дадена държава членка, когато тази информация е известна на компетентния орган.
         
         
            Член 8
            Стойност на финансовите инструменти, финансовите договори и инвестиционните фондове, при които се използва бенчмаркът
            Допълнителните критерии, които компетентният орган взема предвид съгласно член 25, параграф 3, от Регламент (ЕС) 2016/1011, когато взема под внимание стойността на финансовите инструменти, финансовите договори или инвестиционните фондове, при които се използва бенчмаркът, включват минимум следното:
            
                        а)
                     
                     
                        общата стойност на всички финансови инструменти, финансови договори и инвестиционни фондове, при които се използва бенчмарка, въз основа на всички видове матуритети или други срокове на падеж на бенчмарка, когато са известни на компетентния орган;
                     
                  
                        б)
                     
                     
                        дали използването на бенчмарка е съсредоточено в отделни категории финансови инструменти, финансови договори или инвестиционни фондове;
                     
                  
                        в)
                     
                     
                        в случаите, когато бенчмаркът е значим по силата на член 24, параграф 1, буква а) от Регламент (ЕС) 2016/1011, и когато това е известно на компетентния орган: колко близка е общата стойност на финансовите инструменти, финансовите договори и инвестиционните фондове, при които се използва бенчмаркът, до праговите стойности, посочени в член 20, параграф 1, буква а) и в член 20, параграф 1, буква а) и буква в), подточка i) от същия регламент.
                     
                  
         
            Член 9
            Мащаб, организационната форма или структура на администратора
            Допълнителните критерии, които компетентният орган взема предвид съгласно член 25, параграф 3, от Регламент (ЕС) 2016/1011, когато взема под внимание мащаба, организационната форма или структура на администратора, включват минимум следното:
            
                        а)
                     
                     
                        в случаите, когато изготвянето на бенчмаркове не е основната стопанска дейност на администратора: дали изготвянето на бенчмарка е организационно отделено или дали са въведени други подходящи начини за избягване на конфликти на интереси;
                     
                  
                        б)
                     
                     
                        в случаите, когато администраторът е част от група и един, или повече субекти в рамките на групата са действителни или потенциални ползватели на бенчмарка: дали администраторът действа независимо и дали е въвел подходящи средства за избягване на конфликти на интереси.
                     
                  
         
            Член 10
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 25 януари 2019 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 юли 2018 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 171, 29.6.2016 г., стр. 1.
         
            (2)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение № 2009/77/ЕО на Комисията (ОВ L 331, 15.12.2010 г., стр. 84).